Document ID: /roh_data/filtered/fineweb-2-filterrobots_roh.jsonl.gz/52217

Ensemen cun il schef da secziun dal Uffizi federal d'ambient, ch'è era accusà duai il manader da project avair procurà che las incumbensas èn idas a firmas ch'el sez controllava.
Products electronics e cartas per gieus da ballape
Il schef da secziun haja survegnì perquai regals ed invits. Tenor acta d'accusaziun sajan el e sia dunna vegnids envidads ad in gieu da ballape tranter ils clubs da ballape da Barcelona e Basilea. Ils custs inclusiv pernottaziun duai esser stads tar 2'900 francs. Plinavant duai il schef da secziun avair survegnì apparats electronics per il BAFU, dentant duai el avair duvrà quels privat.
Er il manader dal project d'informatica vegn avant dretgira, perquai ch'el duai avair malduvrà daners per in'immobiglia en il chantun Bern. Per vegnir vid ils daners duai el avair sfalsifitgà bilantschas.
Pajà per incumbensas
Tar dus auters accusads sa tracti da directurs e societaris da firmas d'informatica. Quels duain avair pajà pliras giadas summas da totalmain 100'000 francs per las incumbensas survegnidas. Ulteriurs dus accusads duain avair gidà da survegnir licenzas per actualisaziuns da software a cust da la Confederaziun.
Il process duai durar trais dis. Anc è betg enconuschent cura ch'ins sappia quintar cun ina sentenzia.
RR novitads 10:00